
E L Ő T E R J E S Z T É S

Balatonvilágos Község Önkormányzata Képviselő-testületének

2026. szeptemberi soros, nyílt ülésére 
Tárgy: Balatonvilágos Község Önkormányzata Képviselő-testülete 131/2026. (VI. 30.) határozatának hatályon kívül helyezése
Előterjesztő: Takács Károly polgármester 
Előkészítette: Siófoki Közös Önkormányzati Hivatal Balatonvilágosi Kirendeltség
Tisztelt Képviselő-testület!
Képviselő-testületünk a 131/2026. (VI. 30.) határozatával biztosította Farkas Ildikó egyéni vállalkozó kérelmére 2026. július 3. és 2026. augusztus 31. közötti időszakra a Balatonvilágos 1346 hrsz-ú önkormányzati tulajdonú ingatlan (szabad strand) területén 9 m2 nagyságú területrész használatát 1 db 3 m x 3 m -es sátor felállítására gyümölcs árusítás céljára összesen bruttó 411.480,- Ft területhasználati díj ellenében.
A döntést követően Önkormányzatunk megküldte a hivatalos területhasználati megállapodást a kérelmező részére aláírásra. A kérelmező a dokumentumot nem írta alá, és írásban jelezte, hogy a lehetőséggel nem kíván élni. (Szóbeli elmondása alapján a megállapított területhasználati díj mértékét túl magasnak találta.) 
(Írásbeli nyilatkozat az előterjesztés melléklete.) 

A megállapodás tervezete szerint a kérelmező a területhasználat megkezdése előtt lett volna köteles a teljes díjat megfizetni. Mivel a kérelmező a terület használatát meg sem kezdte, így a díj befizetésére sem került sor. Tekintettel arra, hogy a felek között szerződéses jogviszony nem jött létre, és a területhasználatot nem vette igénybe a kérelmező, az önkormányzatnak a kérelmezővel szemben pénzügyi követelése nem áll fenn.

Mivel a területhasználati megállapodás nem jött létre, a korábbi döntés okafogyottá vált. A jogilag tiszta helyzet megteremtése érdekében szükséges a korábbi támogató határozat hatályon kívül helyezése.
Fentiek értelmében javasolom a képviselő-testületnek a 131/2026. (VI. 30.) határozat hatályon kívül helyezését.
Kérem a Tisztelt Képviselő-testületet az előterjesztés megtárgyalására és a határozati javaslat elfogadására.
Balatonvilágos, 2026. szeptember









Takács Károly
  polgármester
Határozati javaslat

Balatonvilágos Község Önkormányzata Képviselő-testülete megtárgyalta a „Balatonvilágos Község Önkormányzata Képviselő-testülete 131/2026. (VI. 30.) határozatának hatályon kívül helyezése” tárgyú előterjesztést és az alábbi határozatot hozza:

Balatonvilágos Község Önkormányzata Képviselő-testülete a Balatonvilágos 1346 hrsz-ú önkormányzati ingatlanon (szabad strand) 9 m²-es területrészre, gyümölcsárusítás céljából bruttó 411 480,- Ft díjért kiadott, 131/2026. (VI. 30.) határozatát hatályon kívül helyezi.
A Képviselő-testület felkéri a jegyzőt, hogy gondoskodjon a határozat nyilvántartásba vételéről.

Felelős: Dr. Boda Zsuzsanna jegyző
Határidő: azonnal

